钦定古今图书集成/明伦汇编/官常典/第794卷 > 阿勒根彦忠
## 钦定古今图书集成/明伦汇编/官常典/第794卷 > 阿勒根彦忠

按《金史》本传：“彦忠本名窊合山，曷速馆人也。好学，通
吏事。天会十四年，选充尚书兵部孔目官，升尚书省
令史，除右司都事。七年，改大理丞，为会宁少尹，进同
知会宁府事，入为尚书吏、礼部郎中。贞元二年，进本
部侍郎。海陵庶人凡有所疑，常使彦忠裁决，彦忠据
法以对，间有不合，则召让之。彦忠执奏如前，终无阿”
曲。同列咸为惧，彦忠固执不变，海陵壮之。明年，除御
史中丞，历尚书户部侍郎、侍卫亲军副都指挥使。海
陵南伐，除南京路都转运使。大定二年，改大名尹，兼
本路兵马都总管。四年，入为刑部尚书。诏“规措北边
艰食户口，及泰州、临潢接境，度宜安置堡戍七，驻兵
万三千，刍粮之用，就经画之。”还朝，未及入对，以疾卒，
年五十三。彦忠性孝友，尝使宋，所得金帛，尽分兄弟
亲友。赠荣禄大夫，命有司致祭，并以银绢赐其家。